VENDIM

Nr. 107, datë 31.5.2024

MBI  NJË NDRYSHIM NË VENDIMIN E BORDIT TË ERE-s NR. 175, DATË 4.11.2020, “MBI LICENCIMIN E SHOQËRISË ‘TIRANA ENERGJI’ SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC ‘MALI’, ME KAPACITET TË INSTALUAR 1490 kw”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”, si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 31.5.2024, mbasi shqyrtoi relacionin me nr. 933/4 prot., datë 29.5.2024, të përgatitur nga Drejtoria e Licencimit, Autorizimeve dhe Mbikëqyrjes, “Mbi një ndryshim në vendimin e Bordit të ERE-s nr. 175, datë 4.11.2020, ‘Mbi licencimin e shoqërisë ‘Tirana Energji’ sh.p.k., në veprimtarinë e prodhimit të energjisë elektrike nga HEC ‘Mali’ me kapacitet të instaluar 1490 kw’”,

konstatoi se: 

- Bordi i ERE-s, me vendimin nr. 175, datë 4.11.2020, vendosi të licencojë shoqërinë “Tirana Energji” sh.p.k., në veprimtarinë e prodhimit të energjisë elektrike nga HEC “Mali”, me kapacitet të instaluar 1490 kw, për një afat 30-vjeçar, me kushtin që të depozitojë në ERE kontratën e qirasë “Për dhënien në përdorim të sipërfaqes së zonës së mbrojtur”, të lidhur mes shoqërisë “Tirana Energji” sh.p.k. dhe Administratës Rajonale të Zonave të Mbrojtura Tiranë, brenda datës 7.1.2024.
- Në lidhje me kushtin e sipër cituar, ERE, me shkresën nr. 2406 prot., datë 14.11.2023, ka kujtuar shoqërinë për depozitimin e kontratës së qirasë brenda afateve të përcaktuara në vendim, apo çdo dokumentacion tjetër që rregullon pronësinë.
- Në vijim, ndërmjet ERE-s dhe shoqërisë “Tirana Energji” sh.p.k. është zhvilluar një korrespondencë me shkresat (nr. 933 prot., datë 15.4.2024; nr. 933/1 prot., datë 22.4.2024; nr. 933/2 prot., datë 20.5.2024), dhe së fundmi me shkresën nr. 933/3 prot., datë 23.5.2024, shoqëria ka depozituar dokumentacionin e plotë, kontratën “Për dhënien në përdorim të territoreve në zonat e mbrojtura mjedisore” me nr. 55/3 prot., datë 1.2.2024, të lidhur ndërmjet shoqërisë “Tirana Energji” sh.p.k. dhe Administratës Rajonale të Zonave të Mbrojtura Tiranë. Në nenin 2 të kësaj kontrate është cituar se kjo kontratë lidhet për një afat 5-(pesë)-vjeçar, afati i kësaj kontrate fillon nga dita kur qiramarrësit i dorëzohet territori me procesverbal, procesverbali është mbajtur në datën 15.2.2024, ndërmjet përfaqësuesve të Administratës Rajonale të Zonave të Mbrojtura Tiranë dhe përfaqësuesit të subjektit “Tirana Energji” sh.p.k. Si e tillë, në kuptim të nenit 2 të kontratës, i cili lidhet me përllogaritjen e afateve dhe vlefshmërinë e kontratës, konstatojmë se kontrata e qirasë mes ADZM Tiranë dhe shoqërisë “Tirana Energji” sh.p.k. ka hyrë në fuqi në datën 15.2.2024, me afat vlefshmërie deri më 15.2.2029.

- Me depozitimin e këtij dokumentacioni shoqëria ka plotësuar kushtin e lënë në pikën 2, të vendimit nr. 175/2020, por kjo kontratë nuk mbulon të gjithë afatin e vlefshmërisë së licencës së shoqërisë, si e tillë vlerësohet që në dispozitivin e vendimit të ndryshojë përcaktimi i pikës 2, ku të përcaktohet se shoqëria duhet të depozitojë në ERE kontratën e rinovuar me ADZM Tiranë “Për dhënien në përdorim të territoreve në zonat e mbrojtur mjedisore”, brenda datës 15.2.2029, ose çdo dokument tjetër që rregullon pronësinë në zonën ku shtrihet projekti.
- Një tjetër leje që ka afat për t’u depozituar në vijim është dhe leja e përdorimit të burimit ujor sipërfaqësor nga HEC “Mali”, si e tillë, vlerësohet që në dispozitivin e vendimit të ndryshojë përcaktimi i pikës 3, me përmbajtjen: “Shoqëria “Tirana Energji” sh.p.k. duhet të depozitojë në ERE lejen e rinovuar për përdorimin e burimit ujor sipërfaqësor  për prodhim hidroenergjie nga HEC “Mali”, brenda datës 23.9.2024.
- Po ashtu, të ndryshojë dhe përcaktimi i pikës 4 me përmbajtjen: “Në rast se shoqëria “Tirana Energji” sh.p.k. nuk depoziton në afat lejen e rinovuar të përdorimit të burimit ujor, sikurse përcaktuar në pikën 3 të këtij vendimi, dhe ka një urdhër për ndërprerjen e aktivitetit nga Inspektorati Kombëtare i Mbrojtjes se Territorit (IKMT), atëherë nuk ka të drejtë të operojë/ushtrojë veprimtarinë e prodhimit të energjisë elektrike”.
- Pas pikës 4, vlerësohet të shtohet pika 5 në dispozitivin e vendimit, me përmbajtjen: “Ky vendim është objekt rishikimi në varësi të plotësimit/mosplotësimit të kushteve të tij.”.
- Pas pikës 5, të shtohet pika 6 në dispozitivin e vendimit, me përmbajtjen: “Drejtoria e Licencimit, Autorizimeve dhe Mbikëqyrjes të njoftojë shoqërinë “Tirana Energji” sh.p.k., Agjencinë e Menaxhimit të Burimeve Ujore, Furnizuesin e Tregut të Lirë (FTL sh.a.), Operatorin e Sistemit të Shpërndarjes (OSSH) sh.a., Ministrinë e Infrastrukturës dhe Energjisë për vendimin e Bordit të ERE-s.
-  Në nenin 113, të “Kodit të Procedurave Administrative të Republikës së Shqipërisë” është parashikuar mundësia e shfuqizimit të plotë apo të pjesshëm të një akti, apo ndryshimin e tij, me nismën e vet organit që e ka nxjerrë, duke përcaktuar dhe formën ligjore të këtij ndryshimi të aktit, e cila duhet të bëhet me një akt të ri me shkrim.

Për gjithë sa më sipër, Bordi i ERE-s

VENDOSI:

1. Pika 2, e vendimit të Bordit të ERE-s nr. 175, datë 4.11.2020, ndryshon dhe bëhet:

“2. Shoqëria “Tirana Energji” sh.p.k. duhet të depozitojë në ERE informacion mbi rinovimin e kontratës së qirasë me ADZM Tiranë 3 (tre) muaj para nga afati i vlefshmërisë, dhe ta depozitojë atë brenda datës 15.2.2029 ose çdo dokument tjetër që rregullon pronësinë në zonën ku shtrihet projekti.”.
2. Pika 3, e vendimit të Bordit të ERE-s nr. 175, datë 4.11.2020, ndryshon dhe bëhet:

“3. Shoqëria “Tirana Energji” sh.p.k. duhet të depozitojë në ERE lejen e rinovuar të përdorimit të burimit ujor sipërfaqësor për prodhim hidroenergjie nga HEC “Mali”, brenda datës 23.9.2024.”.
3. Pika 4, e vendimit të Bordit të ERE-s nr.175, datë 4.11.2020, ndryshon dhe bëhet:
“4. Në rast se shoqëria “Tirana Energji” sh.p.k. nuk depoziton në afat lejen e rinovuar të përdorimit të burimit ujor, sikurse përcaktuar në pikën 3 të këtij vendimi, dhe ka një urdhër për ndërprerjen e aktivitetit nga Inspektorati Kombëtare i Mbrojtjes se Territorit (IKMT), atëherë nuk ka të drejtë të operojë/ushtrojë veprimtarinë e prodhimit të energjisë elektrike.”.
4. Pas pikës 4 shtohet pika 5 me përmbajtjen si më poshtë:

“5. Ky vendim është objekt rishikimi në varësi të plotësimit/mosplotësimit të kushteve të tij.”.
5. Pas pikës 5 shtohet pika 6 me përmbajtjen si më poshtë:

“6. Drejtoria e Licencimit, Autorizimeve dhe Mbikëqyrjes të njoftojë shoqërinë “Tirana Energji” sh.p.k., Agjencinë e Menaxhimit të Burimeve Ujore, Furnizuesin e Tregut të Lirë, Operatorin e Sistemit të Shpërndarjes, Ministrinë e Infrastrukturës dhe Energjisë për vendimin e Bordit të ERE-s.”.
Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.  

